*’Jehya kaínra ndáxrja̱nxia̱n tíhi.
Ó nona nkexro kjuéyá janhan.
Kjánchó ticháxi̱n tsoxiteyá ti nkehe tsíkjin sin ósé ndáchro:
“Ijnko nkexro tjénie̱kian mé tsokjan tso̱nínkakona.”
Mé xi̱kaha ndáxrja̱n senó kixin ti ó tsꞌatsínka kaín tíhi,
ndá tsítekáonra kixin janhan mé ti nkexro xráxín itjen.
*Ijnko nkehe chaxín tso̱tjo̱nkara kixin ti tsjájonra kjuachaxin ndo̱ara tsito̱he ti nkexro ichrꞌán janhan,
mé éxi chrókjuájonra kjuachaxin kixin janhan chrókuito̱na ndo̱ara,
a̱ndá ti nkexro tsjajon kjuachaxin tsito̱na janhan la éxi chrókjuajon sin kjuachaxin chrókuíto̱he ti nkexro ichrꞌán ti janhan kꞌuinka ―ichro chꞌin Jesús.
Ndá ti ó kjuixin chrónka chꞌin Jesús xi̱kaha,
ndá imá kóxakohen a̱sén chꞌan la ndáchro chꞌan:
―Ijnko nkehe chaxín tso̱tjo̱nkara kixin nkojinra tjejora ntihi mé si̱nchekjira ti janhan.
A̱ndá ti sin kꞌuájiko chꞌan kjuankíxin komá kícho sin kixin noehña sin nkexro ti ndáchro chꞌan.
Ndá ijnko ti sin kꞌuájiko chꞌin Jesús,
imá tjue̱he chꞌan,
itjen chjinaxón ti itjen chꞌan tjejónie sin.
Mé kjuakuexín chꞌin Simón Pedro itja kixin chrókjuanchankí chꞌan nkexro tíha.
A̱ndá ti nkexro a la a̱ntsí kóchjinehe chꞌan ti chꞌin Jesús,
ndá kjuanchankíhi chꞌan ndáchro chꞌan:
―Ìnchéni,
¿xá nkexro tíha?
A̱ndá kjuáte̱he chꞌin Jesús,
ndáchro:
―Si̱ntakjata itꞌo̱ nio̱tja̱,
a̱ndá ti nkexro tsotjahá ti nio̱tja̱ a,
mé tíha ti nkexro a.
A̱ndá xi̱kaha kjuínchekjata chꞌin Jesús itꞌo̱ ti nio̱tja̱,
ndá chjéhe chꞌan ti chꞌin Judas Iscariote,
xje̱en chꞌin Simón.
Ndá ti ó kuákja chꞌin Judas ti nio̱tja̱,
ndá tuénxín kꞌuíxehen a̱sén chꞌan ti Jínahña.
Ndá chꞌin Jesús ndáche ti jehe chꞌan:
―Ti nkehe tjinkaoan si̱chꞌe la jaí tóxakohan.
Kjánchó nijnko ti sin tjejónie ntiha kienxínhña ti nkehe ndáchro chꞌan.
Chꞌin Judas mé ti nkexro tꞌayakohen ti nkehe tjinká chichaon,
méxra̱ iso sin kjuénka̱yáxin sin kixin chꞌin Jesús mé kꞌue̱tue̱hen ti chꞌin Judas kixin ichrén nkehe sátsjikꞌe̱na chꞌan kuènté ti kia,
o̱ áchꞌe ichrén nkehe sincheki̱to̱nhe̱n chꞌan ti sin nóa.
Ndá ti ó kuákja chꞌin Judas ti nio̱tja̱,
la kꞌuaxrjexín chꞌan ntiha.
La ó kꞌuíxin tie.
A̱ndá ti ó kjuixin sátsíkji chꞌin Judas,
ndá ndáchro chꞌin Jesús:
―Ijie tsꞌikonra ti kjuachaxin ijié kuènté ti Xje̱en Díos kꞌóna chojni la ko tsja̱ko̱xi̱n chꞌan ti kjuachaxin ijié kuènté Díos.
La xi̱kaha ti Xje̱en Díos kꞌóna chojni mé tsja̱ko̱xi̱n ti kjuachaxin ijié kuènté Díos,
ndá xi̱kaha Díos mé tsja̱ko̱xi̱n ti kjuachaxin kuènté ti Xje̱en,
la tjoka tsoxiteyá tíha.
*Xje̱eni,
í séhya na̱xa̱ tsjakꞌé ntihi tsꞌejóni.
Ndá jahara tsꞌájikjéyára ti janhan.
Ndá éxi tja̱nka ti sin judío mé tso̱tjo̱nkara kja̱xin:
Ninkexró xitjahya tsjiji ti sátsjia janhan.
*Ijnko nkehe ni̱xin tétua̱hanra ijie kixin chrótjue̱héra kichuara éxi tjua̱xinra xi̱kaha,
mé xi̱kaha chrótjue̱héra kichuara.
Ti tso̱tjue̱héra kichuara,
ndá tso̱nohe kaín chojni kixin tinkachónkira ti janhan.
Ndá kjuanchankí chꞌin Simón Pedro ndáchro:
―Ìnchéni,
¿xá nketí sátsjia?
Ndá kjuáte̱he chꞌin Jesús ndáchro:
―Ti sátsjiá la xitjahya tsochrehéra jaí,
kjánchó chrꞌéxi̱n tsjasánchrehéra ntiha.
A̱ndá ndáchro chꞌin Pedro:
―¿Nkekuènté xitjahya tsochráha̱ ti jaha jaí?
Kixin janhan tjínka̱oan tsochráha̱ ti jaha kjónté itsꞌen.
Ndá kjuáte̱he chꞌin Jesús ndáchro:
―¿Á chaxín tjinkaoan kjónté itsꞌen tsochrehé ti janhan ní?
Ijnko nkehe chaxín tso̱tjo̱nka kixin na̱xa̱ tsotsjehya ti kochi̱ntólá la ó si̱nchemá iní vece kixin chóxinhña ti janhan.